დეპორტირებული მესხების იდენტობა

(თეზისები)

 1. უხსოვარი წარსულის მქონე მესხურმა საზოგადოებამ სოციალური სტრუქტურირების სხვადასხვა საფეხური გაიარა და სახელმწიფოებრიობის სიმაღლეს ანტიკურ ხანაშივე ააღწია. ადრეულ შუა საუკუნეებში მესხებს - ისევე როგორც მთელ ქართულ საზოგადობას - ეროვნულ-პოლიტიკური იდენტობა უკვე მკაფიოდ ჰქონდათ გამოხატული.

 2. გვიან შუა საუკუნეებში მესხური საზოგადოების (ისევე როგორც დანარჩენი ქართული საზოგადოების) მთავარი პრობლემა სოციალური ევოლუციის თვალსაზრისით, სასოფლო თემებსა და პოლიტიკურ ზედაფენას შორის წარმოქმნილი ანტაგონიზმი გახდა. ორი მთვარი სოციალური კლასის გამყოფმა ნაპრალმა იმ სახიფათო ნიშნულამდე გააღო პირი, რომლის შემდგომი გაფართოვებით საზოგადოების მთლიანობა ირღვეოდა. სამხცის, როგორც ქართული სახელმწიფოს, ოსმალეთის იმპერიის შემადგენლობაში მოქცევით, მეჩვიდმეტე-მეთვრამეტე საუკუნეებში ეს კლასობრივი ანტაგონიზმი კიდევ უფრო გამწვავდა: მესხური ზედაფენა დანარჩენ მასებს არა მარტო უფლებრივად, არამედ რელიგიური და ენობრივი ნიშნითაც დასცილდა და ელიტაში ქართული ნაციონალური იდენტობის რღვევის პროცესიც დაიწყო.

 3. მიუხედავად იმისა, რომ ქართული იდენტობის რღვევის პროცესს ოსმალეთის იმპერია სხვადასხვა გზით ასტიმულირებდა (ზედაფენის ისლამიზაცია, თურქული ენის სახელმწიფო სტატუსი, პოლიციურ-სადამსჯელო დასახლებლის ქსელის შექნა (თარაქამები/ყარაფაფახები), ქართული ეროვნული ეკლესიის შებოჭვა, მიწათმფლობელობის ქართული წესის მოშლა, პანისლამისტური იდეოლოგიური დაწესებულებების - ჰადისების სახლების დანერგვა...) - ქართული იდენტობა და მესხური საზოგადოების მთლიანობა - ბოლოდმე მაინც არ დარღვეულა. ორი ისტორიული მნიშვნელობის ფაქტი - ამის უტყუარი დასტურია: ოსმალეთის წინააღმდეგ მესხეთის საყოველთაო-სახალხო აჯანყება და სამცხის ელიტის მიერ ისლამის დატოვების და ქართულ ქრისტიანობაზე გადმოსვლის წინადადებით პეტერბურგისადმი მიმართვა.

 4. მეცხრამეტე საუკუნეში ამიერკავკასიის სიღმეში შემოჭრილი რუსული იმპერია მესხური საზოგადოების მედგარ წინააღმდეგობას წააწყდა. მესხების ბრძოლისუნარიანობის დადამბლავების და ჯავახეთში წარმატებით დაწყებული ეთნოწმენდის სამცხის დანარჩენ პროვინციებზე გავრცელების მიზნით, პეტერბურგი მესხურ ელიტასა და დანარჩენ მოსახლეობას შორის წარმოქმნილი ნაპრალის გაღრმავებას ეცადა, ხოლო ბოლშევიკურ ყაიდაზე ტრანსფორმირებულმა კრემლის იმპერიამ სამცხის დექართველიზაციის პროექტი ახალი გლობალისტური სტრატეგიის შესაბამისად "დახვეწა": ტრადიციული არისტოკრატიის განდევნის პარალელურად ბოლშევიკურმა რეჟიმმა პროსაბჭოური ელიტის ფორმირება და საჯარო სივრცის ენად აზერბაიჯანულის (sic!) დამკვიდრება მოინდომა. საამისოდ კრემლმა მოდერნული ბერკეტები აამოძრავა (აზერბაიჯანული საგანმანათლებლო დაწესებულებები; თეატრი და სხვა კულტურული ინსტიტუტები; გაზეთი, რადიო და სხვა მედიასაშუალებები...). 23 წლიანი რუდუნების შედეგად საქმე იქამდე მივიდა, რომ დეპორტაციის მომენტისთვის მესხების ერთი მესამედი ქართულ ენაზე ვეღარ ლაპარაკობდა; მართალია, დანარჩენი ორი მესამედი ჯერაც ქართულ ენაზე მეტყველებდა, მაგრამ რელიგიური განსხვავების და სახელმწიფოს მხრიდან თურქული (აზერბაიჯანული) იდენტობის მოხვევის მცდელობის გამო, მესხები, მთლიანობაში, თავს დანარჩენი ქართველებისგან უკვე დისტანცირებულად განიცდიდნენ.

 5. დეპორტაციის შემდგომ ხანაში, დიასპორად გაფანტულ მესხურ თემებში ახალი ელიტის ფორმირების დუნე პროცესი დაიწყო, რაც ძირითადად რეპატრიაციის მოსურნე ადგილობრივი წარმოშობის ორგანიზაციული ერთეულების წარმოქმნაში გამოიხატა. რუსული სახელმწიფოს სათანადო სამსახურებს არ გაჭირვებიათ კომენდატის პირობებში გამომწყვდეული თემების საზოგადოებრივი ინიციატივის კონტროლი და სასურველ კალაპოტში მოქცევა, რის შედეგადაც მესხური დაწესებულებების საპროგრამო ამოცანებში კვლავ ქართული სახელმწიფოებრივი ინტერესის საზიანო და რუსეთის გეოპოლიტიკური სტრატეგიების შესაფერისმა ტენდენციებმა იჩინა თავი. მოსკოვში ფორმირებული და სათავეოფისდადებული "ვათანის" სარეპატრიაციო პროგრამა კრემლის პოლიტტექნოლოგების ფანტაზიების მიხედვით გაიწერა. გარედან მანიპულირების იოლშესამჩნევმა ფაქტმა კი ელიტისადმი მესხური საზოგადოების უნდობლობის და ფრთხილი დამოკიდებულების ძველი ტრადიცია გამოაფხიზლა.

 6. ის ფაქტი, რომ მესხურ დიასპორაში სადღეისოდ მომრავლებული კულტურული თუ სხვა სახის სამოქალაქო ორგანიზაციების საქმიანობა ხშირ შემთხვევაში გარე პოლიტიკური ცენტრებიდან არის კოორდინირებული და თურქული პოლიტიკური იდენტობის ხელოვნური ჩანერგვა-ჩამოყალიბებისკენ მიმართული, სხვა არაფერია, თუ არა დისკრიმანაციული პოლიტიკის გაგრძელება, რომლის კულმინაციური ფაზა და შემზარავი გამოვლენაც საქართევლოდან მესხების აყრა- გადასახლება იყო. წინა საუკუნეებში წამოწყებული ავანტურა ჯერაც არ დასრულებულა და საქართველოდან გაძევებული და სვეგამწარებული ადამიანების ბედით მანიპულირება დღემდე არ წყდება: მესხების პოლიტიკური იდენტობის რეანიმაციის პოტენცილას - რაც რასაკვირველია, მათ პირველსამშობლოს, საქართველოს უკავშირდება - არაერთი ორგნიზაცია და "განმანათლებელი" ზედ თურქულ პოლიტიკური იდენტობას ატმასნის.

 7. გარეცენტრებიდან ხელოვნურად სტიმულირებული ელიტური ჯგუფების გარჯის მიუხედავად, სადღეისოდ მესხების ძირითადი მასის იდენტობა ოჯახის, სანათესაოს, სასოფლო თემის ("ქიოვ") - საზოგადოდ, პოლიტიკური განზომილების ქვემორე დონით არის შემოფარგლული.

 ამა თუ იმ ქვეყნის მოქალაქეობის მოპოვების მიუხედავად, დიასპორაში გაფანტული მესხები მოცემული ქვეყნების პოლიტიკურ ცხოვრებაში არ მონაწილეობენ და არ მიაჩნიათ, რომ ქვეყანა, რომლის მოქალაქეებადაც ისინი ირიცხებიან, მათი უსაფრთხოების გარანტად დგას; მესხებს ესმით, რომ მოცემული ქვეყნის პოლიტიკურ სისტემას მათი ინტერესების სამსახურში ვერ ჩააყენებენ. დიასპორაში მცხოვრები მესხები თავიანთ პოლიტიკურ იდენტობას იმ ქვეყანას არ უკავშირებენ, რომლის მოქალაქეებიც არიან. მესხებს არ სურთ ნებით გახდნენ: ყაზახი, ყირგიზი, რუსი, უზბეკი... და, თქვენ წარმოიდგინეთ, თუნდაც თურქი ერის შემადგენელი ნაწილი; შესაბამისად, ვღებულობთ რეალობას, რომ მესხების ჯგუფური იდენტობა მათი სისხლისმიერი ერთობაა და ამ "სიწმინდის" დარღვევის მიმართულებით (რაც შერეული ოჯახების შექმნის გზით არის შესაძელბელი) თურქეთის რესპუბლიკაში "რეპატრირებულიც" კი ფეხათრევით მოძრაობენ.

 8. ეთნო-რელიგიურ ნიადაგზე საქართველოში დესტაბილიზაციის გამოწვევის მოსურნეები მესხური თემების მკვიდრებში თურქული პოლიტიკური იდენტობის ჩანერგვას კი კვლავინდებურად ცდილობენ, მაგრამ ისიც ესმით, რომ ქართული პოლიტიკური იდენტობის სრული ამოშანთვის შემთხვევაში, დესტაბილიზაციის ოცნება განუხორცილებელი დარჩებათ: თურქული პოლიტიკური იდენტობის აღსარების პირობით მესხები აკი საქართევლოში საერთოდ აღარ დაბრუნდებიან. პარადოქსულმა ვითრებამ პარადოქსული ტერმინი შვა - "თურქი მესხები"; ამ ეთნოგრაფიული ჟონგლიორობის შედეგად, ხალხის აღმნიშვნელი ცნების საბურველში პოლიტიკური პროგრამის კოდი შეიფუთა. იგივე მიზანდასახულობის შემცველია საქართველოდან აყრილი ხალხისთვის ორმაგი სამშობლოს რეცეპტის შეჩეჩება: საკრალური და სათაყვანებელი "ვათანის" - ანუ თურქეთის და რეალური, "მემლექეთის"- ანუ საქართველოსი. საქმეს ეს, რასაკვირველია, ვერ შველის და ვითარება ჩიხური რჩება: თუ დეპორტირებულების სამშობლოდ მხოლოდ საქართევლოს მოვიაზრებთ, რაც ნორმალურია, მაშინ მესხების პოლიტიკური იდენტობა ქართული გამოდის და ქვეყნის დანარჩენ მოქალაქეებთან მათი კონფლიქტი - რაც მავანისთვის ასე სასურველია - უსაფუძვლო ჩანს. მესხების "კეთილისმყოფელ" აქტივისტებს კი ქიციც უნდათ და ქიცმაცურიც: ისიც, რომ მესხები საქართევლოში, ესე იგი სამშობლოში, დაემკვიდრონ და ისიც - რომ საქართველოში ისინი თურქული პოლიტიკური იდენტობის განცდით დაბრუნდნენ. სურვილი სურვილად, მაგრამ რაკი ქართველი-თურქი ბუნებაში არ არსებობს კრემლის პოლიტტექნოლოგებმაც ჩიხური ვითარების ინტელექტუალური ტალკვესი - დამატებითობის დიალექტიკური პრინციპი ამოქექეს თავიანთი ჭკუის კოლოფიდან და თავბრუდამხვევი ტერმინები დააცხვეს: "თურქი-მესხები", "მესხეთელი თურქები", "ახისკა თურქები".

 გახლეჩილი იდენტობის დამკვიდრების ეს მზაკვრული მეცადინეობა მთელ დიასპორაშია გაშლილი. ამ მიზნის მისაღწევად ექსპერტების, მკვლევარების, უფლებადამცველების, თუ თეორეტიკოსების საპატიო სახელს შეფარებული ულო მოუღლელად ზუზუნებს. მზაკვრული პოლიტიკური ჩანაფიქრის ხორცშესასხმელად "მემლექეთის" ცნების ერთი პროვნიციის დონემდე დავიწროვების ხრიკსაც მარჯვედ იშველიებენ, მაგრამ შუბი ხალთაში არ იმალება: პროვინცია - "ახისკა" არც ახლა არსებობს ბუნებაში, არც წარსულში უარსებია და არც მომავლაში იარსებებს. "ახისკა თურქი", როგორც ნომინაცია შეთითხნილი, ნაყალბევი და საკუთარი თავის მაკომპრომიტირებელია!!!

 9. ეროვნული იდენტობა მესხებს ადრეულ შუა საუკუნეებში ჩამოუყალიბდათ და ის არა თურქული - არამედ ქართული გახლდათ. მაიძულებელი გარემოპირობების მიზეზით ამ იდენტობამ ტრანსმუტაცია და ერთგვარი დეგრადაცია დიახ განიცადა, მაგრამ სხვა, მის გარეთ არსებულ იდენტობად ის მაინც ვერ გადაკეთდებოდა და არც გადაკეთებულა. სხვა იდენტობაზე მხოლოდ ცალკეული ინდივიდები გადადიან, რაც ძველი იდენტობის დავიწყების (ან უარყოფის) გზით ხორციელდება, მაგრამ ასეთი შედეგი ხომ სხვა არაფერია, თუ არა - ასიმილაცია. იდენტობა ატომის, მონადის ბუნებისაა და არ იხლიჩება. ამის გამოა, რომ ძველი, მესხური იდენტობა ვერც თურქულ, ვერც ამერიკულ და ვერც ვერანაირ სხვა იდენტობას ორგანულად ვერ შეერწყმება. ის შეიძლება მხოლოდ საერთოქართულ პოლიტიკურ იდენტობას დაემთხვეს (შევნიშნავ - ქართული და მეხსური იდენტობა -იდენტურია: "მესხი" და "ქართველი" ერთი და იგივე პოლიტიკური შინაარსით იხმარებოდა სხვადასხვა ისტორიულ ხანაში).

 ერთხელ უკვე ჩამოყალიბებული იდენტობა, ერთხელ და სამუდამოდ ჩამოყალიბებული იდენტობაა, მას **ვერ გადააკეთებ.** ის ფაქტი, რომ ქართველად ფორმირებული იდენტობის თურქად ან საბჭოელად ტრანსფორმირება ვერც ენის ჩანაცვლების და ვერც სარწმუნოების შეცვლით მოხერხდა - კანონზომიერების გამოვლენაა და არა მესხების გამძლეობის შედეგი (თუმცა, მესხებს გამძლეობა მართლაც შესაშური აღმოაჩნდათ). სრულფასოვანი პოლიტიკური ცხოვრებისთვის მესხების გაცოცხლება, მესხურ იდენტობაზე დაყრდნობით და მხოლოდ ქართულ ეთნო-პოლიტიკურ სივრცეშია შესაძლებელი, რაც სხვას არას მოასწავებს, თუ არა მესხების რექართველიზაციას. სხვაგან, სხვა პოლიტიკურ სივრცეში, თურქეთი იქნება ეს თუ აშშ - მესხები მხოლოდ ასიმილაციისთვის არიან განწირულნი.